《张穆之画鹰马歌》
清代·陈恭尹

张公捉笔初无意，乱点离离墨光渍。袖手方回惨澹思，满堂忽作飞腾势。

尤工画鹰与画马，岂有鬼神立其臂。是何意态奇且杰，历落高深见胸次。

盖闻夫子侠者流，少年唾手燕然地。纵横青史一千年，颠倒文韬三万字。

破胆亲持与众尝，许身不惜为人碎。老来伏枥有馀悲，纸上鹰扬犹负气。

叩心自昔飞炎霜，白虹乃为荆轲至。况君精诚委笔墨，僧繇破壁将无是。

我有填胸万古愁，百神不语群仙醉。请君放笔作双鸾，夜半骑之问天帝。

作者简介：陈恭尹（1631 ～1700），字元孝，初号半峰，晚号独漉子，又号罗浮布衣，汉族，广东顺德县（今佛山顺德区）龙山乡人。著名抗清志士陈邦彦之子。清初诗人，与屈大均、梁佩兰同称岭南三大家。又工书法，时称清初广东第一隶书高手。有《独漉堂全集》，诗文各15卷，词1卷。